text: Un mort i un ferit en una baralla a Badalona | Catalunya | EL PAÍS Catalunya
  Un mort i un ferit en una baralla a Badalona
  Els Mossos investiguen la baralla en què es van veure involucrades les dues víctimes, d'origen xinès
  Barcelona 7 DES 2015 - 10:48	CET
  Un home va morir ahir després de rebre diverses punyalades en una baralla que va tenir lloc minuts abans de la mitjanit en un carrer de Badalona. El mort, d'origen xinès, no va ser l'única víctima de la baralla sinó que un altre home, de la mateixa nacionalitat, va resultar ferit i va ser traslladat a l'Hospital Germans Trias i Pujol del municipi barceloní.
  La policia catalana va rebre un avís que al carrer Alfons XII diverses persones s'estaven barallant i que no es descartava que hi hagués ferits de gravetat. En arribar al lloc, els agents van localitzar dos ferits per arma blanca i ràpidament van activar els serveis sanitaris perquè els traslladessin fins a un centre hospitalari.
  Una de les víctimes va morir en el lloc dels fets sense que no es pogués fer res per salvar la seva vida. L'altre ferit va ser traslladat fins a l'hospital, on roman ingressat.
  L'àrea d'investigació criminal de la Regió Policial Metropolitana Nord s'ha fet càrrec de la investigació per intentar esclarir els fets. De moment no es descarta cap hipòtesi i s'intenta identificar els autors del crim, dels quals no se sap si són de la mateixa nacionalitat que les víctimes. La jutgessa de guàrdia que s'ha fet càrrec del cas ha decretat el secret de les actuacions.